Dmitriy Yun. Dmitriy Dya-Girovich Yun (1993-yil 16-oktyabr, Gʻazalkent, Toshkent viloyati, OʻzSSR) – rossiyalik professional bokschi, Rossiya sport ustasi. Rossiya chempionatining uch karra gʻolibi (2007, 2009, 2010). 2009-yilda Rossiya talabalari spartakiadasi gʻolibi. 2012-yil Talabalar oʻrtasida jahon chempionati finalchisi, 2007- yil Yevropa chempionati bronza medali sovrindori. Koʻplab milliy va xalqaro turnirlar gʻolibi. Tarjimai holi. Dmitriy Dya-Girovich Yun Toshkent viloyatining Gʻazalkent shahrida tugʻilgan. 1996-yilda oilasi Rossiyaga koʻchib oʻtgan. Boksga 2000-yilda kelgan. 16 yoshida u Rossiya sport ustasi talablarini bajargan. Dmitriyning birinchi murabbiyi – Rossiyada xizmat koʻrsatgan murabbiy A. P. Orlov. Ayni paytda Dmitriy Rossiyada xizmat koʻrsatgan murabbiy Vladimir Roshchenko qoʻl ostida mashgʻulot oʻtkazmoqda. Havaskor bokschi sifatida karyerasi. U Chelyabinsk viloyati sharafini himoya qilgan. 2007-yilda yoshlar oʻrtasidagi boks boʻyicha Rossiya chempionati gʻolibi, keyin oʻsha yili kattalar oʻrtasidagi boks boʻyicha Rossiya chempionati gʻolibi boʻldi. 2009-yilda boks boʻyicha Rossiya chempionati gʻolibi. 2009-yil „AIBA faxriy prezidenti N. A. Nikiforov-Denisov xotirasiga bagʻishlangan kubok“ Butunrossiya musobaqasi gʻolibi. 2010-yilda Rossiya yoshlar chempionati gʻolibi. 2012-yilgi Talabalar oʻrtasida jahon chempionati finalchisi. 2007, 2009, 2010, 2012, 2013, 2014-yillarda boks boʻyicha Rossiya terma jamoasi aʼzosi. Professional karyerasi. Dmitriy professional boksdagi faoliyatini 2019-yil 28-iyun kuni AQShda meksikalik bokschi Xose Antonio Mezani magʻlubiyatga uchratgan holda boshlagan. Ikkinchi professional jang ham AQShda boʻlib oʻtgan, uning raqibi amerikalik Xaver Martines edi; Dmitriy bir ovozdan gʻalaba qozongan.